Visszaemlékezés egy csodálatos évfordulóra

Az elmúlt évek egyik legkülönlegesebb eseményén vettem részt a budai vár százados falai között. A várkápolna zegzugos útja jelezte, hogy épület legvédettebb, legszentebb „belső várkastély-kápolnájába” jutok. A zsolozsmaerős fiú hangokon csendült fel a zsúfolásig telt szentélyben, elegáns liturgikus öltözetű karvezetővel az élén. Az Úrangyalát minden vendéggel együtt énekelve imádkoztuk, majd a lovagterembe vonultunk. Az Gregorián Társaság vezetősége beszámolt az elmúlt huszonöt év munkásságáról, megemlékezve az alapító és szellemi társ nagyjaikról. Számomra a legkiemelkedőbb felszólalás főtisztelendő dr. Sztankó Attila úrtól hangzott el, ami összeszedettségében és szellemiségében példás volt. A veterán társasági tagok visszaemlékezése kellemes ritmusban, áldott békéről tett tanúságot. Egy, a közvélemény segítségül hívásával történt előretekintés reménysugarat jelentett számomra a felemlegetett és vágyott megújulás felé. Ez a lehetőség hamar szertefoszlott, a jelenkor érzékeny olvasata híján és a gregorián ének hajlíthatatlan felfogása, örökérvényűségének erőltetése miatt.

Az ebédet követően, a Mátyás templomban mutatkoztak be a gregorián társaság és a Ferenciek terén szolgáló szkólatagok iskolai és templomi énekcsoportjai. A kedves gregoriánénekléstől a professzionális vegyeskarig, mindenféle összetételű és képességű együttes bemutatkozott. Becsülendő, hogy alaposabb hangképzés nélkül az egyes csoportok hősiesen, egységes hangképet tudtak létrehozni. Sok tennivaló akad még a neuma formulakészlet akadálytalan olvasása, egységes értelmezése, hívő éneklése és ariózus, életszerű, meggyőző előadása terén. A szkólák találkozóján, sok fáradságot vállalva, jelenlétükkel gazdagították a repertóriumot a Szent Erzsébet Kórus, a Rákoscsabai Főplébánia Scholája, a Schola Cantuorum Miscolciensis, a Schola Gregoriana Diosdiensis, a Schola Veritas, a Szent Ignác Jezsuita Szakkollégium Kórusa, a Gaudium Carmines, a Capella Mariana, az Exultate Cantores, a Schola Cantate et Iubilate. Az iskolás fiatalokból álló szkólák muzikalitása külön is feltűnt.

A Szentmisét a Váci Főpásztor, dr. Beer Miklós delegáltja főtisztelendő dr. Sztankó Attila úr celebrálta. Pontosan előénekelve a szkólák, a hívek számára a papi imádságokat és válaszos formulákat. Az előénekesi szolgálatot a Ferenciek terei szkólák végezték nagy kitartással és odaadással.

Hála legyen a mennyei Atyának, hogy felszítja a kedvet és adja az Ő Igéjét; hála legyen a Fiú Istennek, hogy megszenteli az eget és a földet; hála legyen a Szentlélek Istennek, az Egység Lelkének, hogy a történelem folyamán tisztítja és megújítja nem csak a föld színét, de a rajta élő emberek istengyermeki nemességét is. Hogy míg az egy Urat és egy Istent szolgálják, addig az igazságban megszentelődve, szabaddá váljanak minden kicsinyességtől, és tiszta szívvel, éles elmével és alázatos tudással szolgálják Teremtőjüket, az Anyaszentegyházat, a liturgiát, benne az Oltáriszentséget az egyházzene szent eszközeivel.

Deo dicamus gratias! Alleluja, alleluja!

P. Kercza Csaba Asztrik OFM

régi-zene blockflöte és

egyházzene tanár